ΕΞΑΜΗΝΙΑΙΑ ΕΚΘΕΣΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ  
(σύμφωνα με το άρθρο 5 παρ. 2 του Νόμου 3556/2007) 
 
20 
Ουσιαστικών θεμάτων. Συγκεκριμένα, εκφράζουν την άποψή τους βαθμολογώντας κάθε θέμα, ανάλογα με το επίπεδο επίπτωσης 
του Ομίλου στην οικονομία, την κοινωνία και το περιβάλλον, μέσω online ερωτηματολογίου. Περισσότερες πληροφορίες στην ενότητα 
Ανάλυση Ουσιαστικών θεμάτων στην Ετήσια Οικονομική Έκθεση. 
 
Κίνδυνοι για την υγεία που σχετίζονται με την Ηλεκτρομαγνητική ακτινοβολία 
Οι ενδεχόμενες επιπτώσεις στην υγεία από ανθρωπογενείς πηγές ηλεκτρομαγνητικής ακτινοβολίας (Η/Μ), έχουν προσελκύσει 
ιδιαίτερη προσοχή τα τελευταία χρόνια. Για το λόγο αυτό, διεθνείς επιστημονικοί οργανισμοί έχουν διαμορφώσει όρια ασφαλούς 
έκθεσης σε μη ιονίζουσες (Η/Μ) ακτινοβολίες και έχει αναπτυχθεί ένα σχετικό νομοθετικό πλαίσιο. 
 
Οι σχετικές έρευνες που έχουν πραγματοποιηθεί και αξιολογηθεί από τον Παγκόσμιο Οργανισμό Υγείας δεν δείχνουν κάποια 
συσχέτιση επιπτώσεων από Η/Μ εκπομπές σταθμών τηλεπικοινωνιών σε επίπεδα κατώτερα των θεσπισμένων ορίων ασφαλούς 
έκθεσης και, σύμφωνα με ανεξάρτητες μετρήσεις, οι τιμές του Η/Μ πεδίου που οφείλεται στους Σταθμούς Βάσης, συνεισφέρουν 
κατά λιγότερο από το 30% του συνολικού ηλεκτρομαγνητικού υποβάθρου στις κατοικημένες περιοχές. Τα επίπεδα 
ηλεκτρομαγνητικού πεδίου σε όλους τους Σταθμούς Βάσης, συμμορφώνονται με τα όρια που συστήνει ο Παγκόσμιος Οργανισμός 
Υγείας και η Διεθνής Επιτροπή για την Προστασία από τις μη Ιονίζουσες Ακτινοβολίες (ICNIRP), καθώς και με τα όρια που θέτει ο 
νόμος 4635/2019 και τα οποία είναι στο 60-70% των ορίων της ICNIRP [κατά τη θέσπιση των ορίων αυτών, η επιστημονική 
κοινότητα έχει θέσει συντελεστή ασφάλειας πενήντα (50), λαμβάνοντας υπόψη ότι ενδεχομένως κάποιες ομάδες πληθυσμού να είναι 
πιο ευπαθείς], στα σημεία ελεύθερης πρόσβασης του κοινού. Γενικότερα, η πολιτική του Ομίλου ΟΤΕ βασίζεται στην εφαρμογή εξ’ 
ορισμού, της Αρχής της Πρόληψης, η οποία βασίζεται στις αρχές της Διαφάνειας, Πληροφόρησης, Συμμετοχής και Προώθησης της 
Επιστήμης, για το σύνολο των προϊόντων και των υπηρεσιών. 
To 2020, η ICNIRP δημοσίευσε τις νέες οδηγίες της για την προστασία από την έκθεση σε ηλεκτρομαγνητική ακτινοβολία. Σύμφωνα 
με τις νέες διεθνείς κατευθυντήριες γραμμές της ICNIRP, μετά από 20ετή και πλέον έρευνα, επιβεβαιώνεται η ασφάλεια των δικτύων 
κινητής τηλεφωνίας για όλους, συμπεριλαμβανομένων των παιδιών, εφόσον τηρούνται τα συνιστώμενα όρια έκθεσης. Όπως 
διαπιστώνει η ICNIRP: «Το πιο σημαντικό πράγμα που πρέπει να θυμάται ο κόσμος είναι ότι οι τεχνολογίες 5G δεν θα είναι σε θέση 
να προκαλέσουν βλάβη εφόσον τηρούνται οι νέες κατευθυντήριες γραμμές». 
 
Η Ευρωπαϊκή Επιστημονική Επιτροπή για την Υγεία, το Περιβάλλον και τους αναδυόμενους Κινδύνους (SCHEER), ενέκρινε στις 18 
Απριλίου 2023 την τελική γνωμοδότηση για τα ηλεκτρομαγνητικά πεδία (EMF - για συχνότητες πάνω από 100 kHz). Η τελική 
γνωμοδότηση της SCHEER για τα ηλεκτρομαγνητικά πεδία RF επιβεβαιώνει ότι «η SCHEER συστήνει την ανάγκη τεχνικής 
αναθεώρησης των παραρτημάτων στη Σύσταση 1999/519/ΕΚ του Συμβουλίου και την Οδηγία 2013/35/ΕΕ». Η SCHEER 
«αναγνωρίζει» ότι οι νέες κατευθυντήριες γραμμές της ICNIRP (2020) «προστατεύουν τους ανθρώπους πιο αποτελεσματικά». Τον 
Σεπτέμβριο του 2023, η SCHEER έλαβε εντολή από τη Γενική Διεύθυνση Υγείας και Ασφάλειας Τροφίμων της Ευρωπαϊκής Επιτροπής 
να προετοιμάσει «τεχνική ενημέρωση των παραρτημάτων της Σύστασης 1999/519/ΕΚ του Συμβουλίου σχετικά με τις 
ραδιοσυχνότητες (100 kHz έως 300 GHz)». 
 
Στη συνεδρίαση της ολομέλειας της SCHEER, στις 4 Ιουνίου, παρουσιάστηκαν προς έγκριση δύο ενημερωτικά δελτία EMF I (υψηλές 
συχνότητες) και EMF II (χαμηλές συχνότητες) που σχετίζονται με τις γνωμοδοτήσεις σχετικά με τα Ηλεκτρομαγνητικά Πεδία . Η ομάδα 
εργασίας για την ενημέρωση των ορίων του κοινού στη Σύσταση του Συμβουλίου προγραμματίζει δύο ακόμη συνεδριάσεις για να 
ολοκληρώσει το έργο της. 
 
Υγεία και Ασφάλεια στην εργασία 
Ένα πλήθος παραγόντων που σχετίζονται με τις δραστηριότητες κατά την εργασία είναι δυνατό να θέσουν σε κίνδυνο την Υγεία και 
Ασφάλεια των εργαζομένων, καθιστώντας πιο ευάλωτο το τεχνικό προσωπικό (στο οποίο συγκαταλέγονται οι τεχνικοί πεδίου, οι 
τεχνικοί δικτύου και κατανεμητή, οι εναερίτες, οι ηλεκτρολόγοι, οι ψυκτικοί, οι αποθηκάριοι κ.λπ.). Η παροχή ενός μη ικανοποιητικά 
ασφαλούς εργασιακού περιβάλλοντος μπορεί να επιβαρύνει την Εταιρεία με υποχρεώσεις αποζημίωσης και λοιπά νομικά κόστη, 
θίγοντας παράλληλα τη φήμη και την επιχειρησιακή συνέχεια. 
 
Κατόπιν αξιολόγησης των κινδύνων του εργασιακού περιβάλλοντος από την επιχειρησιακή μονάδα Υγείας και Ασφάλειας και 
λαμβάνοντας υπόψη τα επακόλουθα της ύπαρξης των κινδύνων αυτών, οι πιο σημαντικοί κίνδυνοι είναι αυτοί στους οποίους 
εκτίθεται το τεχνικό προσωπικό και απορρέουν από τα ακόλουθα: 
 
1. Μη ορθή χρήση των Μέσων Ατομικής Προστασίας (Μ.Α.Π.), τα οποία αποσκοπούν στη μείωση της σοβαρότητας κάποιου 
τραυματισμού. 
2. Εργασία σε φρεάτια, η οποία πραγματοποιείται στο πλαίσιο επισκευής ή συντήρησης. Το φρεάτιο αποτελεί περιβάλλον που 
λόγω περιορισμένου χώρου και ύπαρξης στάσιμων νερών, τα οποία είναι δυνατό να αποτελέσουν εστία μολύνσεων, ειδικά 
σε συνδυασμό με τη μη ορθή χρήση των Μ.Α.Π.. 
3. Εργασία σε στύλους, η οποία επίσης μπορεί να οδηγήσει σε ατυχήματα επί το έργον, κυρίως λόγω της μη χρήσης ή της μη 
ορθής χρήσης των Μ.Α.Π..  
4. Μη ορθή χρήση φορητών κλιμάκων, η οποία πραγματοποιείται στο πλαίσιο εργασιών επισκευών ή συντήρησης.  
5. Μη ορθή και προσεκτική χρήση των εργαλείων χειρός που χρησιμοποιούνται κατά τη διάρκεια της εργασίας. 
6. Παράλειψη της αδιάλειπτης εφαρμογής των οδηγιών ασφαλούς εργασίας που επικοινωνούνται με πολλαπλούς τρόπους και 
αφορούν σε κάθε εργασία ξεχωριστά. 
7. Επιθέσεις από οικόσιτα ζώα (σκύλους).